EPISTOLA CXLIX ABBATIS VIZELIACENSIS AD SUGERIUM.  Scribit in gratiam viduae Roberti medici, amici quondam ejus, et filii ipsius defuncti.
Venerando abbati Sancti Dionysii domino SUGERIO, frater P. Vizeliacensis qualiscunque minister salutem, venerationis et dilectionis obsequium.
Quod vobis scribimus, tanquam otiosum ac superfluum reputamus, utpote quem de omnibus docet unctio sancti Spiritus. Robertus vester specialis obiit, et filius ejus Matthaeus; sola vidua mater remansit, et unicus filius. Quid ergo? Sed sicut novit et consuevit vestrae pietatis abundantia, sentiant si placet super hujuscemodi pia vos gestare viscera, et superexaltet judicium misericordia. Nostis enim quia qui miseretur, misericordiam consequetur.
[PONTIUS]